EURÓPSKA KOMISIA V Bruseli6. 9. 2017 COM(2017) 465 final SPRÁVA KOMISIE EURÓPSKEMU PARLAMENTU, EURÓPSKEJ RADE A RADE

Pätnásta správa o premiestňovaní a presídľovaní







1Úvod V pätnástej správe o premiestňovaní a presídľovaní sa uvádzajú naliehavé opatrenia, ktoré je ešte stále potrebné prijať, aby mohli byť čo najskôr premiestnené všetky oprávnené osoby z Talianska a Grécka, ako aj splnené ciele v oblasti presídľovania. Tempo premiestňovania naďalej vykazuje pozitívny trend, pričom od februára 2017 sa uskutočnilo v priemere 2 300 premiestnení za mesiac, čo svedčí o tom, že premiestňovanie sa v roku 2017 značne zrýchlilo. Členské štáty premiestnili tri a pol krát viac osôb ako v rovnakom období roku 2016. Celkovo bolo k 4. septembru 2017 premiestnených takmer 27 700 osôb (19 244 z Grécka a 8 451 z Talianska). Po júni 2017, keď sa uskutočnil rekordný počet premiestnení, sa však tempo presunov spomalilo (júl, august). Napriek výzvam Komisie na udržanie a ďalšie zrýchlenie tempa premiestňovania, a to predovšetkým z Talianska, ako aj napriek tomu, že ministri sa na neformálnom zasadnutí Rady pre spravodlivosť a vnútorné veci 6. júla 2017 zaviazali podniknúť všetky kroky potrebné na zabezpečenie premiestnenia všetkých oprávnených osôb z Talianska, bolo v letných mesiacoch z Talianska a Grécka premiestnených len okolo 4 400 ľudí (z Talianska bolo premiestnených v priemere 600 ľudí za mesiac). V Taliansku, kde je migračný tlak stále veľmi vysoký, ešte zostáva značný počet migrantov oprávnených na premiestnenie. Počet prichádzajúcich Eritrejčanov, hlavnej štátnej príslušnosti oprávnenej na premiestnenie z Talianska, je v tomto roku zatiaľ pomerne nízky. Od začiatku roka 2017 sa na talianskom pobreží vylodilo viac ako 5 600 Eritrejčanov (popri 20 700 Eritrejčanov, ktorí prišli v roku 2016) a takmer 2 000 Sýrčanov. Keďže súčasné tempo premiestňovania stále nepostačuje na to, aby boli premiestnené všetky oprávnené osoby, je nevyhnutné, aby členské štáty teraz splnili svoje záväzky a právne povinnosti a výrazne zintenzívnili svoje úsilie zamerané na premiestnenie ľudí z Talianska. Pomohlo by to zmierniť tlak na vyťažený azylový a prijímací systém Talianska. Pokiaľ ide o Grécko, počet presunov na účely premiestnenia sa v letných mesiacoch ustálil na úrovni 1 700. Na premiestnenie všetkých oprávnených žiadateľov je však potrebné vyvinúť ďalšie úsilie. K 4. septembru bolo na účely premiestnenia zaregistrovaných 27 382 ľudí, pričom najmenej 2 800 ľudí je stále potrebné premiestniť. Členské štáty by sa mali naďalej snažiť zabezpečiť, aby boli skutočne premiestnení všetci oprávnení migranti. Pri plnení záverov Rady z júla 2015, podľa ktorých má byť presídlených 22 504 ľudí, sa naďalej dosahuje pokrok. Niekoľko členských štátov s veľkými záväzkami svoje záväzky splnilo a teraz zameriava svoje úsilie na presídľovanie na základe vyhlásenia EÚ a Turecka. Členské štáty, ktoré ešte migrantov nepresídlili alebo svoj cieľ ešte ani zďaleka nedosiahli, by mali svoje úsilie okamžite zintenzívniť. 2Premiestňovanie Tempo premiestňovania vykazuje nepretržitý pozitívny trend smerom nahor – od februára 2017 sa uskutočňuje v priemere 2 300 premiestnení za mesiac. Väčšina členských štátov pravidelne predkladá prísľuby a premiestňuje migrantov. Na to, aby sa zabezpečilo premiestnenie všetkých oprávnených osôb, ktoré sa nachádzajú v Taliansku a Grécku, je však potrebné ďalšie úsilie všetkých členských štátov premiestnenia. Členské štáty, ktoré nepremiestnili celý počet žiadateľov, ktorý im bol pridelený, by mali zvýšiť svoje prísľuby a urýchliť presuny zatiaľ nepremiestnených žiadateľov. Všetky členské štáty by mali naďalej plniť svoje záväzky, tak aby boli premiestnení všetci oprávnení žiadatelia z Talianska i Grécka. Ako už bolo uvedené v prechádzajúcich správach, Maďarsko a Poľsko zostávajú jedinými členskými štátmi, ktoré nepremiestnili ani jedinú osobu, pričom Poľsko nepredložilo od 16. decembra 2015 ani jeden prísľub. Okrem toho, Česká republika od mája 2016 nepredložila žiadny prísľub a od augusta 2016 nepremiestnila ani jednu osobu. Tieto krajiny by mali okamžite začať s predkladaním prísľubov a premiestňovaním osôb.

2.1 Grécko: na premiestnenie všetkých oprávnených žiadateľov je potrebné vyvinúť ďalšie úsilie K 4. septembru predložilo žiadosť o premiestnenie v rámci mechanizmu núdzového premiestnenia 27 382 osôb; premiestnených už bolo 19 244 osôb a 2 741 osôb treba ešte stále premiestniť. Hoci do 26. septembra 2017 môžu byť ešte zaregistrovaní ďalší žiadatelia o premiestnenie a niektorí žiadatelia môžu byť z mechanizmu núdzového premiestnenia vylúčení, predpokladá sa, že celkový počet osôb registrovaných na účely premiestnenia zostane stabilný. Najmä 1 500 až 2 000 osôb, ktoré boli pôvodne nasmerované k dublinskému konaniu, sa môže znovu ocitnúť v procese premiestňovania, čím sa celkový potenciálny počet osôb, ktoré ešte bude potrebné premiestniť, zvýši na približne 4 700. Preto je veľmi dôležité, aby členské štáty naďalej pravidelne predkladali svoje prísľuby. Ako už bolo uvedené v predchádzajúcich správach, Malta a Lotyšsko už premiestnili celý počet žiadateľov, ktorý im bol pridelený, a svoj záväzok splnilo aj Nórsko. Okrem toho, po zohľadnení uskutočnených premiestňovacích presunov a presunov plánovaných na september bude mať Fínsko premiestnených viac ako 90 % počtu žiadateľov, ktorý mu bol pridelený, a Litva a Luxembursko viac ako 85 %. Švédsko, ktoré začalo s premiestňovaním len v júni, bude mať premiestnených takmer 70 % prideleného počtu žiadateľov. Rakúsko síce ohlásilo svoj úmysel začať premiestňovať ľudí z Grécka, no svoj prísľub musí ešte oficiálne predložiť, pričom Komisia očakáva, že tak urobí prednostne. V auguste bolo premiestnených takmer 1 800 osôb. Hlavnou prekážkou v záverečnej fáze vykonávania tohto mechanizmu bola nedostatočná kapacita niektorých členských štátov premiestnenia, pokiaľ ide o spracovávanie žiadostí o premiestnenie tempom zodpovedajúcim mesačným prísľubom, ako aj obmedzená prijímacia kapacita. Ako už bolo uvedené v predchádzajúcich správach, hlavným dôsledkom nedostatočnej kapacity na spracovávanie boli oneskorené odpovede, ako aj neschopnosť vnútroštátnych bezpečnostných služieb vykonávať kontroly, a to najmä v prípadoch, keď krajiny súčasne uskutočňovali premiestňovanie aj presídľovanie. V záujme čo najskoršieho premiestnenia všetkých oprávnených osôb by krajiny s najväčším počtom nedoriešených prípadov (Nemecko, Francúzsko, Írsko a Švajčiarsko) mali urýchlene zvýšiť tempo presunov. Maloleté osoby bez sprievodu: naďalej sa dosahuje dobrý pokrok K 31. augustu bolo premiestnených 420 z celkového počtu 586 maloletých osôb bez sprievodu, ktoré sú oprávnené na premiestnenie. Miesta pre túto kategóriu zraniteľných žiadateľov ponúkajú stále tie isté členské štáty (Belgicko, Nemecko, Írsko, Holandsko, Španielsko), pričom Komisia ich aktivitu víta. Je však veľmi dôležité, aby žiadosti o premiestnenie tejto mimoriadne zraniteľnej skupiny osôb prijímali všetky členské štáty. Členské štáty sa vyzývajú, aby naďalej poskytovali miesta na premiestnenie registrovaných maloletých osôb, ktoré boli odlúčené od svojich rodín, a to podľa potreby, a aby neuplatňovali príliš reštriktívne pravidlá, pokiaľ ide o preukazovanie rodinných väzieb. Podľa toho, čo je v najlepšom záujme dieťaťa, sa najprv určí, či by maloletá osoba mala byť premiestnená, a následne to, do ktorého členského štátu. Potrebné naliehavé opatrenia: ·Všetky členské štáty by mali podľa potreby naďalej predkladať prísľuby, aby sa zabezpečilo premiestnenie všetkých oprávnených žiadateľov. Najmä členské štáty, ktoré nepremiestnili celý počet žiadateľov, ktorý im bol pridelený, by mali zvýšiť svoje prísľuby a urýchliť premiestňovanie všetkých oprávnených žiadateľov. ·Rakúsko by malo nadviazať na svoje oznámenie a okamžite začať predkladať prísľuby a premiestňovať ľudí z Grécka. ·Nemecko, Francúzsko, Írsko a Švajčiarsko by v tejto záverečnej fáze vykonávania mali ďalej zvýšiť svoje úsilie o urýchlenie presunov. ·Členské štáty by mali pri premiestňovaní maloletých osôb, ktoré sú bez sprievodu a ktoré boli odlúčené od svojej rodiny, preukázať flexibilitu. 2.2 Taliansko: na premiestnenie všetkých oprávnených žiadateľov je potrebné vyvinúť ďalšie úsilie Pri súčasnom tempe (v júli bolo premiestnených len 544 žiadateľov a v auguste 467) je zrejmé, že treba na oboch frontoch vyvinúť väčšie úsilie v záujme identifikácie a registrácie všetkých oprávnených osôb, ktoré prišli v roku 2017 (Taliansko), a ich urýchleného premiestnenia (členské štáty premiestnenia).

Identifikácia a registrácia žiadateľov, ktorí prišli v roku 2017, na účely premiestnenia: na to, aby bolo možné premiestniť všetkých oprávnených žiadateľov, je potrebné ďalšie zrýchlenie Popri 20 700 žiadateľoch, ktorí do Talianska prišli v roku 2016, tam v roku 2017 doteraz prišlo viac ako 7 600 oprávnených žiadateľov (hlavne Eritrejčanov a Sýrčanov), z ktorých bolo v roku 2017 zaregistrovaných na premiestnenie len približne 4 000 (od začiatku uplatňovania mechanizmu ich celkovo bolo okolo 11 000). Takéto tempo pri identifikovaní a registrácii Eritrejčanov a spracovávaní ich prípadov však nezodpovedá tempu, akým do Talianska prichádzajú oprávnení žiadatelia. Taliansko musí v tejto súvislosti prioritne zvýšiť tempo identifikovania a registrácie všetkých oprávnených žiadateľov, ktorí tam prichádzajú, ako aj tempo spracovávania žiadostí tak, aby sa žiadosti o premiestnenie mohli členským štátom premiestnenia predkladať rýchlejšie a hneď, ako členské štáty predložia prísľub. Na tento účel musí Taliansko s podporou Európskeho podporného úradu pre azyl (ďalej len „úrad EASO“) zvýšiť informovanosť o mechanizme núdzového premiestnenia u miestnych orgánov a v prijímacích centrách, a to okrem iného aj tak, že zabezpečí, aby potenciálni kandidáti, ktorí sa v súčasnosti nachádzajú mimo formálneho prijímacieho systému Talianska, boli urýchlene zaregistrovaní a začlenení do mechanizmu núdzového premiestnenia. Pritom by sa mala v možnej miere využiť informačná kampaň úradu EASO a jeho horúca linka pre premiestňovanie. Na to, aby k tomu došlo, je potrebná užšia spolupráca medzi talianskymi orgánmi a úradom EASO. Úrad EASO je okrem toho pripravený ďalej zvýšiť počet svojich mobilných tímov a ich aktívnu prítomnosť s cieľom osloviť potenciálnych oprávnených žiadateľov, ktorí ešte neboli zaregistrovaní na účely premiestnenia, a uľahčiť ich registráciu v mechanizme núdzového premiestnenia a spracovanie ich žiadosti. V nadväznosti na list premiéra Gentiloniho zo 14. augusta adresovaný predsedovi Komisie Jeanovi-Claudovi Junckerovi, prvému podpredsedovi Komisie Timmermansovi a komisárovi Avramopoulosovi by sa mala spolupráca s úradom EASO ďalej zintenzívniť. Prísľuby a premiestnenia: členské štáty by mali urýchliť všetky etapy daného postupu, pričom sú v záujme urýchleného premiestnenia všetkých oprávnených žiadateľov potrebné ďalšie prísľuby Komisia víta premiestnenie prvých 15 žiadateľov z Talianska do Rakúska a nedávne zvýšené prísľuby Francúzska a Španielska, ktoré by sa teraz mali naplniť v praxi. Prvé prípady žiadateľov, ktorí by mali byť premiestnení z Talianska na Slovensko, sú v štádiu spracovania, pričom Komisia očakáva, že k prvým presunom dôjde už čoskoro. Nemecko a Švajčiarsko by sa mali v tejto súvislosti naďalej snažiť znížiť omeškanie pri spracovávaní žiadostí, keďže na niektoré žiadosti z minulého roka ešte stále neodpovedali. Okrem toho by sa mali v nadväznosti na výzvu Talianska čo najskôr uzavrieť dvojstranné dohody týkajúce sa ďalších bezpečnostných pohovorov s členskými štátmi, ktoré takéto dohody ešte neuzavreli, aby sa mohlo okamžite začať premiestňovanie do týchto členských štátov. Komisia v tejto súvislosti víta nedávny prísľub Estónska a očakáva, že prvé presuny sa uskutočnia už čoskoro. Ako sa uvádza v predchádzajúcej správe, osoby, ktoré prídu do 26. septembra 2017, môžu byť stále premiestnené v primeranom čase potom, za predpokladu, že budú spĺňať kritériá oprávnenosti. To si vyžaduje, aby členské štáty podľa potreby ďalej predkladali prísľuby týkajúce sa ďalších miest, tak aby Taliansko mohlo posielať žiadosti o premiestnenie aj po tomto dátume, a to hneď, ako budú oprávnení žiadatelia zaregistrovaní a ich prípady budú pripravené. Hoci niektoré členské štáty predkladajú dostatočné prísľuby, nemali by (najmä Estónsko a Slovensko) stanovovať príliš reštriktívne preferencie, ktoré Taliansko takmer nedokáže splniť. V záujme bezproblémového a efektívneho uskutočnenia záverečnej fázy mechanizmu núdzového premiestnenia však bude potrebné, aby členské štáty s veľkými mesačnými prísľubmi vopred zabezpečili plánovanie a koordináciu. Premiestňovanie maloletých osôb bez sprievodu Od prvého premiestnenia maloletých osôb bez sprievodu, ktoré sa uskutočnilo v máji 2017, bolo z Talianska premiestnených 31 maloletých osôb bez sprievodu – 26 do Holandska, dve do Belgicka, dve do Nórska a jedna do Nemecka. Okrem toho bol prijatý jeden ďalší prípad, v súvislosti s ďalšími 59 prípadmi boli členským štátom poslané žiadosti a viac ako 80 ďalších prípadov bolo pripravených na podanie. Ešte viac prípadov je v štádiu prípravy. Uvedený pozitívny vývoj je výsledkom koordinovanej činnosti tímu Komisie v Taliansku, talianskych orgánov, ako aj úradu EASO. Prefektúram a kvestúre na Sicílii bolo poslané dvojstránkové zhrnutie vysvetľujúce jednotlivé kroky postupu premiestňovania maloletých osôb bez sprievodu. V sicílskej kvestúre začal okrem toho pôsobiť vyslaný tím úradu EASO. Tím tam začal pôsobiť v polovici augusta, pričom pomáhal pri registrácii maloletých osôb bez sprievodu oprávnených na premiestnenie.

Vzhľadom na zrýchľovanie celkového tempa registrácií maloletých osôb bez sprievodu na účely premiestnenia sa očakáva, že v nasledujúcich týždňoch ich bude zaregistrovaný značný počet. Preto je naďalej nevyhnutné, aby talianske orgány aj členské štáty spracovávali žiadosti týkajúce sa zraniteľných osôb a maloletých osôb bez sprievodu s absolútnou prioritou. Niektoré členské štáty (Nemecko) by navyše mali prestať stanovovať prísne preferencie, pokiaľ ide o maloleté osoby bez sprievodu. To, aby mohli byť maloleté osoby bez sprievodu, ktoré prídu do Talianska do 26. septembra, zaregistrované a premiestnené čoskoro po svojom príchode, sa dá dosiahnuť, iba ak všetky členské štáty poskytnú v nasledujúcich týždňoch svoju plnú podporu, a to okrem iného aj vo forme vyšších prísľubov týkajúcich sa maloletých osôb bez sprievodu. Potrebné naliehavé opatrenia: ·Taliansko musí urýchliť identifikáciu a registráciu všetkých oprávnených žiadateľov, ktorí tam prichádzajú, okrem iného aj s pomocou informačnej kampane úradu EASO, a musí zvýšiť aj tempo spracovávania jednotlivých prípadov premiestnenia. ·Bezodkladne by sa mali uskutočniť prvé premiestnenia na Slovensko a do Estónska a Nemecko a Švajčiarsko by sa mali naďalej snažiť odpovedať na predložené žiadosti o premiestnenie v rámci lehôt dohodnutých v protokole o premiestnení. ·Keďže len Malta a Fínsko sa počtom premiestnení približujú k celkovému počtu žiadateľov, ktorý im bol vo vzťahu k Taliansku pridelený, všetky ostatné členské štáty by mali pokračovať v predkladaní prísľubov alebo by v prípade potreby mali zvýšiť svoje prísľuby tak, aby boli premiestnení všetci oprávnení žiadatelia. ·Niektoré členské štáty (Estónsko, Francúzsko, Slovensko) by mali prestať stanovovať príliš reštriktívne preferencie, zatiaľ čo členské štáty s veľkým počtom pridelených žiadateľov by mali vopred predkladať plány a prejaviť flexibilitu, pokiaľ ide o logistiku vo vzťahu k presunom. ·Všetky členské štáty by mali prioritne vybavovať žiadosti týkajúce sa zraniteľných žiadateľov, najmä maloletých osôb bez sprievodu, nemali by vo vzťahu k nim stanovovať prísne preferencie (Nemecko) a mali by pre nich naďalej zabezpečovať dostatok miest v rámci svojich prísľubov. 3Presídľovanie Vykonávanie záverov z 20. júla 2015 napreduje. Z 22 504 presídlení, ktoré boli v rámci záverov dohodnuté, sa už uskutočnilo viac ako 75 %. Úsilie sa naďalej zameriava najmä na presídľovanie z Turecka na základe vyhlásenia EÚ a Turecka z 18. marca 2016 Je to vďaka tomu, že viacero štátov s vysokými kvótami už svoje záväzky týkajúce sa presídlenia stanovené na základe záverov už splnilo alebo sú veľmi blízko ich splnenia. Stále však pokračuje presídľovanie z iných krajín, najmä Jordánska a Libanonu. Do 4. septembra 2017 bolo na základe záverov z 20. júla 2015 presídlených 17 305 osôb do 22 štátov (Belgicko, Česká republika, Dánsko, Estónsko, Fínsko, Francúzsko, Holandsko, Island, Írsko, Lichtenštajnsko, Litva, Lotyšsko, Luxembursko, Nemecko, Nórsko, Portugalsko, Rakúsko, Spojené kráľovstvo, Španielsko, Švajčiarsko, Švédsko a Taliansko). To zahŕňa úsilie členských štátov zamerané na presídlenie Sýrčanov z Turecka na základe vyhlásenia EÚ a Turecka. Od 4. apríla 2016 bolo v rámci tohto programu z Turecka presídlených 8 834 Sýrčanov, čo zahŕňa aj 1 028 Sýrčanov presídlených od posledného sledovaného obdobia. Všetky zostávajúce prísľuby sa momentálne vzťahujú na 20 687 Sýrčanov. Presídlenie na základe vyhlásenia EÚ a Turecka sa doposiaľ uskutočnilo do Belgicka, Estónska, Fínska, Francúzska, Holandska, Litvy, Lotyšska, Luxemburska, Nemecka, Portugalska, Rakúska, Rumunska, Španielska, Švédska a Talianska. Nórsko okrem toho od 4. apríla 2016 presídlilo z Turecka 629 Sýrčanov. Od zavedenia oboch systémov EÚ bolo v rámci nich presídlených celkovo 22 518 osôb. Sedem členských štátov (Estónsko, Fínsko, Holandsko, Írsko, Nemecko, Spojené kráľovstvo a Švédsko), ako aj tri pridružené krajiny (Island, Lichtenštajnsko a Švajčiarsko) už splnili svoje prísľuby na základe záverov z 20. júla 2015. Deväť členských štátov však v rámci tohto systému zatiaľ nepresídlilo ani jednu osobu a 13 členských štátov nepresídlilo nikoho na základe vyhlásenia EÚ a Turecka. Niektoré z týchto členských štátov sa však pripravujú presídľovať ľudí v rámci týchto systémov. Malta uskutočnila v júli výberovú misiu do Turecka a Cyprus by mal v nasledujúcich týždňoch uskutočniť presídľovaciu misiu na základe vyhlásenia EÚ a Turecka. Chorvátsko okrem toho zvýšilo svoj prísľub na základe vyhlásenia EÚ a Turecka z 30 na 150 osôb a na začiatku októbra zamýšľa uskutočniť overovaciu misiu v Turecku. Slovinsko oslovilo UNHCR so žiadosťou o presídlenie 60 osôb na základe vyhlásenia EÚ a Turecka. Členské štáty, v prípade ktorých existujú veľké rozdiely medzi záväzkami na základe záverov z 20. júla 2015 a ich skutočným plnením, pravdepodobne nedokážu splniť svoje záväzky, pokiaľ zásadným spôsobom nezintenzívnia svoje úsilie. Členské štáty uskutočňujúce presídlenia na základe vyhlásenia EÚ a Turecka pripravujú ďalšie operácie vrátane misií do Turecka na účely pohovorov s kandidátmi na presídlenie. Delegácia EÚ v Ankare naďalej zdôrazňuje UNHCR, že je dôležité zasielať nové žiadosti kandidátov aj členským štátom s menšími prísľubmi. Súbežne s vykonávaním súčasných záväzkov v oblasti presídľovania z Turecka sa dosahuje pokrok pri rokovaniach so zúčastnenými štátmi a s Tureckom o štandardných operačných postupoch pre dobrovoľný systém prijímania osôb z humanitárnych dôvodov; cieľom je dohodnúť sa na týchto postupoch čo najskôr. V záujme zabezpečenia nepretržitej finančnej podpory presídľovania zo strany EÚ Komisia 4. júla na 8. fóre o presídľovaní a premiestňovaní vyzvala členské štáty, aby do 15. septembra 2017 predložili nové prísľuby týkajúce sa presídľovania v roku 2018. Toto financovanie je súčasťou pravidelného predkladania prísľubov, ktoré členským štátom umožňuje využívať pri ich činnostiach v oblasti presídľovania finančnú podporu EÚ. Predstavuje pokračovanie koordinovaného prístupu v oblasti presídľovania na úrovni EÚ a je základom budúceho rámca Únie pre presídľovanie. Presídlenie Sýrčanov a štátnych príslušníkov iných tretích krajín, ktorí boli vysídlení v dôsledku konfliktu v Sýrii, z Turecka zostáva hlavnou prioritou. Vzhľadom na ďalšie aspekty týkajúce sa humanitárnej pomoci, ochrany a riadenia migrácie sa členské štáty zároveň vyzývajú, aby z Libanonu a Jordánska, ako aj zo severnej Afriky a Afrického rohu presídlili osoby, ktoré potrebujú medzinárodnú ochranu. V súlade s akčným plánom zo 4. júla a v záujme záchrany životov, znižovania migračného tlaku na Líbyu a poskytnutia alternatív k ďalšiemu neoprávnenému pohybu smerom do EÚ boli členské štáty osobitne vyzvané, aby sa sústredili aspoň na presídlenie obmedzeného počtu najzraniteľnejších osôb z Líbye, Egypta, Nigeru, Etiópie a Sudánu. V súčasnosti je na presídľovanie v roku 2018 vyčlenená celková suma 377,5 milióna EUR, z ktorej možno podporiť presídlenie najmenej 37 750 osôb, ktoré potrebujú medzinárodnú ochranu.